用前韵再和孫志舉
作者：蘇軾
朝代：宋

paragraphs: 人衆者勝天，天定亦勝人。
鄧通豈不富，郭解安得貧。
驚飛賀厦燕，走散入幕賓。
醉眠中山酒，夢結南柯姻。
寵辱能幾何，悲歡浩無垠。
回視人間世，了無一事真。
灑掃古玉局，香火通帝闉。
我室思無邪，我堂德有鄰。
所至爲鄉里，事賢友其仁。
之子富經術，蔚如井大春。
蜿蟺楚南極，淑氣生此民。
唱高和自寡，非我誰當親。
譬彼嶰谷竹，剪裁待伶倫。
俗學吁可鄙，紙繒配芻銀。
聊將調癡鬼，亦復爭華新。
願子事篤實，浮言掃譫諄。
窮通付造物，得喪理本均。
期子如太倉，會當發陳陳。